《重过吴氏林亭》
清代·方薰

踏莎湿两屩，乃知露未晞。俯行见我影，林罅来朝晖。

暂祛尘壒见，复款烟萝扉。云构缅遗躅，乔木阴成围。

潜鳞暖欲上，蛰燕时还飞。悠哉感物性，及此见化机。

宗游仍昼寝，任钓空苔矶。斯人已寂寞，风雅其安归。

作者简介：（1736—1799）清浙江石门人，字兰士，一字兰坻，号兰生，又号樗庵，别号长青，晚号懒儒。方梅子。幼从父游吴、越间，多见名画真迹，接耆宿，遂兼众长。诗书画并妙，写生尤工，与奚冈齐名，称“方奚”。有《山静居遗稿》、《山静居论画》、《井研斋印存》等。